**Ministru kabineta noteikumu projekta „Grozījumi Ministru kabineta 2006.gada**

**27.jūnija noteikumos Nr.542 “Latvijas Republikā piešķirto valsts pensiju izmaksas kārtība personām pēc izbraukšanas uz pastāvīgu dzīvi ārvalstīs” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks  (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2006.gada 27.jūnija noteikumos Nr.542 “Latvijas Republikā piešķirto valsts pensiju izmaksas kārtība personām pēc izbraukšanas uz pastāvīgu dzīvi ārvalstīs” (turpmāk – noteikumu projekts) mērķis ir, papildus esošajai Latvijā piešķirto valsts pensiju (turpmāk – pensijas) izmaksas kārtībai ārvalstīs dzīvojošām personām, noteikt iespēju pieprasījumu pensijas izmaksas turpmākai izmaksai iesniegt elektroniski bez notariāla dzīvības apliecinājuma. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Labklājības ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2006.gada 27.jūnija noteikumi Nr.542 “Latvijas Republikā piešķirto valsts pensiju izmaksas kārtība personām pēc izbraukšanas uz pastāvīgu dzīvi ārvalstīs” (turpmāk – noteikumi Nr.542) nosaka kārtību, kādā izmaksā Latvijā piešķirto pensiju personai, kura izbrauc vai ir izbraukusi uz dzīvi ārvalstīs. Minēto noteikumu izstrāde bija nepieciešama, lai Valsts sociālās apdrošināšanas aģentūra (turpmāk – VSAA) noteiktā kārtībā varētu pārliecināties, ka ārvalstīs dzīvojošs Latvijas pensijas saņēmējs ir dzīvs, un tādējādi varētu turpināt pensijas izmaksu.  Saskaņā ar Notariāta likuma 108.panta 4.punktu vispārējā kārtībā zvērināti notāri apliecina to, ka persona ir dzīva, izdotajam dzīvības apliecinājumam piešķirot publisku ticamību. Ārvalstīs šo notariālo funkciju - dzīvības apliecināšanu - veic arī Latvijas vēstniecībās.  Līdz ar to noteikumi Nr.542 nosaka, ka gan izbraucot, gan pēc izbraukšanas uz dzīvi ārvalstīs, lai saņemtu pensiju, persona ik gadu periodā no 1.oktobra līdz 15.decembrim iesniedz VSAA pieprasījumu par pensijas izmaksas turpināšanu, personīgi ierodoties VSAA nodaļā vai nosūtot šo iesniegumu pa pastu, elektroniski vai iesniedzot ar pilnvarotās personas starpniecību. Ja persona VSAA nodaļā neierodas personīgi, pieprasījumam pievieno ne agrāk kā mēnesi pirms nosūtīšanas vai iesniegšanas dienas izsniegtu notariālu apliecinājumu, ka pensijas saņēmējs ir dzīvs.  Notariāls dzīvības apliecinājums jāiesniedz arī par apgādājamo, ja ir piešķirta apgādnieka zaudējuma pensija. Tādējādi izveidojas situācija, ka, lai ārvalstīs saņemtu vienu apgādnieka zaudējuma pensiju, ik gadu ir jāiesniedz vairāki notariālie dzīvības apliecinājumi gan par saņēmēju (piemēram, māti), gan par apgādājamiem – vienu vai vairākiem bērniem. Turklāt ārvalstīs nokļūšana pie notāra vai Latvijas vēstniecībās un pats notariālais pakalpojums nereti ir dārgāks par personas saņemto pensiju. Arī personām ar invaliditāti šāda pakalpojuma saņemšana ir apgrūtinoša.  Ikgadējo dzīvības apliecināšanu atvieglo Eiropas Parlamenta un Padomes 2004.gada 29.aprīļa Regula (EK) Nr. 883/2004 par sociālās nodrošināšanas sistēmu koordinēšanu, pamatojoties uz kuru persona var vērsties Eiropas Savienības (turpmāk – ES), Eiropas Ekonomikas zonas (Norvēģija, Lihtenšteina, Īslande) (turpmāk – EEZ) dalībvalsts vai Šveices Konfederācijas kompetentajā iestādē, lai ar šo iestāžu starpniecību pagarinātu Latvijā piešķirtās pensijas izmaksu, personīgo ierašanos kompetentā iestādē pielīdzinot klātienes apmeklējumam VSAA nodaļā. Līdzīgi tas ir Kanādā dzīvojošiem, kuriem pensiju piešķir un izmaksā saskaņā ar Latvijas Republikas un Kanādas sociālās drošības līgumu un kuri pensijas izmaksu var pagarināt, atsūtot Kanādas kompetentās iestādes apstiprinātu šim nolūkam izstrādātu noteikta veida veidlapu.  Notariālais dzīvības apliecinājums pensijas izmaksas pagarināšanai nav jāiesniedz Lietuvā, Igaunijā un Austrālijā dzīvojošiem, jo ar šo valstu kompetentajām iestādēm notiek elektroniskā informācijas apmaiņa par savstarpējiem pensiju saņēmējiem. Tāpat notariālais dzīvības apliecinājums nav jāiesniedz Krievijā, Baltkrievijā un Ukrainā dzīvojošiem Latvijas pensijas saņēmējiem, kuriem saskaņā ar šīm valstīm noslēgtajiem līgumiem sociālās drošības jomā pensijas izmaksa notiek ar kompetento iestāžu starpniecību.  Neskatoties uz to, dokumentus pensijas izmaksas pagarināšanai ik gadu iesniedz tūkstošiem Latvijas pensiju saņēmēju, par ko liecina VSAA sniegtā informācija par 2020.gadu:   |  |  | | --- | --- | |  | Personu skaits | | Personas, kuras 2020.gadā iesniegušas dokumentus turpmākai pakalpojuma izmaksai | 7 704 | | *Šo personu biežāk saņemtie pakalpojumi:* | | | vecuma pensija | 6 539 | | invaliditātes pensija | 492 | | apgādnieka zaudējuma pensija | 305 | | izdienas pensija | 83 | | pabalsts mirušā laulātajam | 68 | | invalīda kopšanas pabalsts | 20 | | apdrošināšanas atlīdzība | 16 |   *Avots: VSAA*  Kā VSAA sniegtā informācija rāda, ārvalstīs dzīvojošiem, pamatojoties likumu ”Par valsts pensijām” un līdz ar to - uz noteikumiem Nr.542, tiek pagarināta izmaksa arī citiem pakalpojumiem. Tā, piemēram, Ministru kabineta 1999.gada 16.februārī noteikumu Nr.50 “Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība” 8.punkts nosaka, ja persona, kas saņem atlīdzību par darbspēju zaudējumu vai atlīdzību par apgādnieka zaudējumu, izbrauc uz pastāvīgu dzīvi ārvalstīs, piešķirto apdrošināšanas atlīdzību izmaksā kārtībā, kāda saskaņā ar likumu “[Par valsts pensijām](https://likumi.lv/ta/id/38048-par-valsts-pensijam)” noteikta pensijas izmaksai personām, kuras izbrauc uz ārvalstīm.  Covid-19 apstākļos, kad ir ierobežota brīva pārvietošanās un klātienes pakalpojumu iespējas, lai atvieglotu ārvalstīs dzīvojošajiem Latvijas pensijas saņēmējiem pieprasījuma iesniegšanu pensijas izmaksas pagarināšanai, pamatojoties uz Labklājības ministrijas ieteikto un atbilstoši Fizisko personu elektroniskās identifikācijas likumā noteiktajam, VSAA pieņem iesniegumus Latvijas pensijas turpmākai izmaksai bez klātienes dzīvības apliecinājuma, ja tie parakstīti ar drošu elektronisko parakstu un iesniegti uz iestādes oficiālo elektronisko adresi, izmantojot kvalificētus personas elektroniskās identifikācijas līdzekļus.  VSAA sniegtie dati uz 2021.gada jūliju parāda, kā ārvalstīs dzīvojošie ir pagarinājuši Latvijā piešķirto pakalpojumu izmaksu 2019. un 2020.gadā:   |  |  |  |  |  | | --- | --- | --- | --- | --- | |  | Gads | Pēc saņemšanas veida: | | | | Personīgi | Pa pastu | Elektroniski | | Iesniegums pakalpojuma izmaksas turpināšanai ārvalstīs dzīvojošiem | 2019 | 3 747 | 5 023 | 18 | | 2020 | 2 137 | 5 447 | 413 |   *Avots: VSAA*  Šie dati arī norāda, ka, dodot iespēju pensijas izmaksu pagarināt elektroniski, personas to labprāt izmanto un šādu personu skaits pieaug.  Mūsdienu pasaule attīstās un arvien plašāk tiek izmantotas elektroniskās jeb digitālās iespējas, kuras jo īpaši aktuālas ir kļuvušas Covid-19 apstākļos. Tāpat arī diasporas pārstāvji ir norādījuši uz sarežģīto ikgadējo pensijas izmaksas pagarināšanas kārtību, aicinot to vienkāršot. Līdz ar to noteikumu projekts paredz papildu iespēju kā elektroniski droši bez notariālā dzīvības apliecinājuma pagarināt pensijas izmaksu.  Salīdzinājumam 2013.gada 2.maija grozījumi Komerclikuma 9.panta pirmajā daļā noteica, ka ieraksta izdarīšanai komercreģistrā nepieciešamos dokumentus var iesniegt, ne tikai, ja personas parakstu uz dokumentiem ir apliecinājis zvērināts notārs, bet arī, ja dokuments sastādīts elektroniskā formātā, kas parakstīts ar drošu elektronisko parakstu. Tādējādi atvieglojot iesniegšanas procedūru un mazinot administratīvo un finansiālo slogu iesniedzējam.  Attiecīgi noteikumu projekts paredz, ka gan izbraucot, gan pēc izbraukšanas uz dzīvi ārvalstīs ik gadu, pagarinot pensijas izmaksu, persona, kurai tas ir iespējams, pieprasījumu VSAA var nosūtīt elektroniski ar drošu elektronisko parakstu, nosūtot to uz VSAA oficiālo elektronisko adresi, izmantojot kvalificētus personas elektroniskās identifikācijas līdzekļus, kas noteikti Fizisko personu datu apstrādes likumā.  2019.gada 9.maijā pieņemti grozījumi Personu apliecinošu dokumentu likumā (turpmāk – PADL), kas, sākot ar 2023.gada 1.janvāri, paredz eID karti kā obligātu personu apliecinošu dokumentu Latvijas pilsoņiem un nepilsoņiem, kas sasnieguši 15 gadu vecumu, bet, sākot no 2031.gada 1.janvāra, - atsevišķām personu kategorijām, to starp personām, kuras Iedzīvotāju reģistra likuma noteiktajā kārtībā ir sniegušas ziņas par savu dzīvesvietu ārvalstī. Grozījumi PADL arī nosaka, ka no 2021.gada 1.janvāra līdz 2022.gada 31.decembrim personām, kas sasniegušas 15 gadu vecumu, un kurām izsniegta tikai pase, ir pienākums saņemt arī personas apliecību jeb eID karti.  Atsevišķām personu grupām, to starp personām, kuras Iedzīvotāju reģistra likuma noteiktajā kārtībā ir sniegušas ziņas par savu dzīvesvietu ārvalstī, pienākums saņemt eID karti ir no 2021.gada 1.janvāra līdz 2030.gada 31.decembrim. Minētajām personām ir pienākums, saņemot pasi, vienlaikus saņemt arī eID karti. eID kartē iekļauj informāciju elektroniskā formā, kas nepieciešama personas apliecības turētāja kvalificētas paaugstinātas drošības elektroniskās identifikācijas nodrošināšanai, kā arī droša elektroniskā paraksta radīšanai un atbilstoši PADL ir uzskatāma par derīgu personas identitātes apliecināšanas līdzekli elektronisko pakalpojumu saņemšanai saskaņā ar normatīvajiem aktiem par fizisko personu elektronisko identifikāciju un elektronisko dokumentu apriti. Tādējādi visiem Latvijas valstspiederīgajiem turpmāk tiek nodrošināta iespēja droši apliecināt savu identitāti ne tikai klātienē, bet arī digitālajā vidē.  Atbilstoši 2021.gada 23.aprīlī Saeimā iesniegtajai likumprojekta “Grozījumi Fizisko personu elektroniskās identifikācijas likumā” sākotnējās ietekmes novērtējuma ziņojumam (anotācijai), veicot personas identifikāciju ar nacionālo elektroniskās identifikācija līdzekli (eID karte un eParaksts mobile) personas elektronisko identifikācijas datu atbilstības pārbaude tiek veikta pret Iedzīvotāju reģistrā esošajiem fiziskās personas datiem, kas nav vecāki kā 24 stundas pirms elektroniskās identifikācijas veikšanas.  Noteikumu projekts saglabā iespēju pensijas saņemšanai ārvalstīs personai pieprasījumu turpmākai pensijas izmaksai iesniegt personīgi, ierodoties VSAA nodaļā un ievērojot Iesnieguma likumā noteikto, kā arī atsūtot pa pastu vai iesniedzot ar pilnvarotās personas starpniecību, pieprasījumam pievienojot ne agrāk kā mēnesi pirms nosūtīšanas vai iesniegšanas dienas izsniegtu notariālu apliecinājumu, ka pensijas pieprasītājs un apgādājamais, kuram ir tiesības uz pensiju, ir dzīvs. Šī kārtība saglabājas attiecībā arī uz tām personām, kurām nav iespējams pieprasījumu turpmākai pensijas izmaksai iesniegt elektroniski ar drošu elektronisko parakstu, kā, piemēram, apgādnieka zaudējuma pensijas gadījumā, ja apgādājamam pieprasījumu nav iespējams nosūtīt elektroniski ar drošu elektronisko parakstu.  Vienlaikus ar noteikumu projektu veikti tehniski grozījumi, kuri paredz, ka lēmumu par pensijas izmaksas turpināšanu, atjaunošanu vai par atteikumu var pieņemt jebkura VSAA nodaļa, atšķirībā no kādreizējās kārtības, kad pieprasījumu par turpmāko pensijas izmaksu izskatīja VSAA nodaļa pēc personas dzīvesvietas (līdz izbraukšanai).  Tāpat ar noteikumu projektu tiek noteikts, ka apgādnieka zaudējuma pensiju apgādājamam, kurš mācās ārvalsts izglītības iestādē, ir sasniedzis 18 gadu vecumu, bet nav vecāks par 24 gadiem, turpina izmaksāt, ja iesniedz arī ārvalsts izglītības iestādes izziņu, kas apliecina likuma “Par valsts pensijām” 19.panta ceturtajā daļā noteiktās izglītības iegūšanu.  2020.gada 27.novembrī Saeimā pieņemtie grozījumi likuma “Par valsts sociālo apdrošināšanu” 30.pantā nosaka, ka valsts vecuma pensiju, izdienas pensiju, invaliditātes pensiju, apgādnieka zaudējuma pensiju, apdrošināšanas atlīdzību sakarā ar nelaimes gadījumu darbā vai arodslimību personām, kuras izbrauc uz pastāvīgu dzīvi ārvalstīs, VSAA var pārskaitīt uz personas ārvalsts bankas vai kredītiestādes kontu, kurā var ieskaitīt maksājumu *euro* valūtā. Vienlaikus paredzot, ka pakalpojuma saņēmējs sedz komisijas maksu par šā panta pirmajā daļā minētajiem pārskaitījumiem ārpus ES dalībvalsts vai EEZ valsts. Pārskaitāmā summa tiek samazināta par bankas vai kredītiestādes ieturēto komisijas maksu arī gadījumā, kad kļūdaini veikts maksājums atkārtoti tiek nosūtīts pakalpojuma saņēmējam. Līdz ar to, lai harmonizētu tiesību normu, noteikumu projektā noteikts, ka personai, kura izbrauc vai ir izbraukusi uz pastāvīgu dzīvi ārvalstīs, pensiju izmaksā ne tikai Latvijas Republikas kredītiestādes kontā, kā tas ir noteikts likumā “Par valsts pensijām”, bet arī dzīvesvietas ārvalsts bankas vai kredītiestādes kontā, kurā var ieskaitīt maksājumu *euro* valūtā. Vienlaikus nosakot, ka ievērojami citi likuma “Par valsts sociālo apdrošināšanu” 30.panta nosacījumi.  Noteikumu projekts papildus atrunā, ka personai, norādot Latvijas Republikas kredītiestādes, ārvalsts bankas vai kredītiestādes kontu, kurā var ieskaitīt maksājumu *euro* valūtā, jāuzrāda arī pilns bankas vai kredītiestādes nosaukums un BIC vai SWIFT kods.  Tāpat, cita starpā, noteikumu projekts paredz, izmaksājot pensiju ārvalstīs dzīvojošajiem, ievērot likuma “Par valsts pensijām” pārejas noteikumu 75.punktu, kas ar 2020.gada 17.decembrī Saeimā pieņemtajiem grozījumiem nosaka, ka apgādnieka zaudējuma pensiju, kura piešķirta līdz 2020.gada 31.decembrim un kuras izmaksa nepārtraukti turpinās pēc 2021.gada 1.janvāra, izmaksā par kārtējo mēnesi, jo turpmāk apgādnieka zaudējuma pensiju izmaksā par iepriekšējo mēnesi.  Vienlaikus noteikumu projektā ir atrunāts, ka personām pēc izbraukšanas uz pastāvīgu dzīvi ES vai EEZ dalībvalstī, Šveices Konfederācijā, Lielbritānijas un Ziemeļīrijas Apvienotajā Karalistē vai valstī, ar kuru Latvijas Republikai noslēgts starptautisks līgums sociālās drošības jomā, šos noteikumus piemēro tiktāl, ciktāl tie nav pretrunā ar Eiropas Parlamenta un Padomes 2004.gada 29.aprīļa Regulu (EK) Nr.883/2004 par sociālās nodrošināšanas sistēmu koordinēšanu, Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas, Tirdzniecības un sadarbības nolīguma starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, Protokolu par sociālā nodrošinājuma koordināciju un Latvijas Republikas noslēgtajiem starptautiskajiem līgumiem sociālās drošības jomā. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras, dzīvojot ārvalstīs, saņem Latvijā piešķirto pensiju, vai citu pakalpojumu, kura izmaksa tiek turpināta atbilstoši likumam ”Par valsts pensijām” un līdz ar to atbilstoši noteikumiem Nr.542. Saskaņā ar VSAA sniegto informāciju 2020.gadā bija 7 704 personu, kuras iesniedza VSAA dokumentus turpmākai pakalpojuma izmaksai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina sabiedrības tiesības un pienākumus, kā arī veicamās darbības. Noteikumu projekts nerada papildus administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Īstenojot noteikumu projektu, būs jāveic izmaiņas VSAA informācijas sistēmā (turpmāk – IS), lai precizētu atsauces uz normatīvajiem aktiem, kas tiek lietotas lēmumos par pakalpojumu apstrādi, kā rezultātā būs nepieciešamas ārpakalpojumu sniedzēju veiktas informācijas sistēmas izmaiņas 5 cilvēkdienu apjomā, kuru izmaksas iespējams segt 2021.gada IS izstrādes budžeta ietvaros. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par noteikumu projektu Labklājības ministrijas tīmekļa vietnē, sadaļā “Sabiedrības līdzdalība”, “LM dokumentu projekti”, zem saites: <https://www.lm.gov.lv/lv/grozijumi-ministru-kabineta-2006gada-27junija-noteikumos-nr542-latvijas-republika-pieskirto-valsts-pensiju-izmaksas-kartiba-personam-pec-izbrauksanas-uz-pastavigu-dzivi-arvalstis>, kā arī Ministru kabineta tīmekļa vietnē, sadaļā “Sabiedrības līdzdalības politika”, “Ministru kabineta diskusiju dokumenti”, zem saites: <https://www.mk.gov.lv/lv/ministru-kabineta-diskusiju-dokumenti>, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokli, noteikumu projekts 2021.gada 31.martā ievietots Labklājības ministrijas un Ministru kabineta interneta tīmekļa vietnēs, aicinot izteikt viedokli. |
| 3. | Sabiedrības līdzdalības rezultāti | Iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošo institūciju likvidācija vai reorganizācija. Pēc noteikumu projekta spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Ministru prezidents A.K.Kariņš

Labklājības ministrs G.Eglītis

Vīza:

valsts sekretārs I.Alliks

Kudiņa 67021678

[Daiga.Kudina@lm.gov.lv](mailto:Daiga.Kudina@lm.gov.lv)